‘Polisiebeamptes’ betrokke in aanval op Wes-Kaapse plaasArgieffoto ŉ Boer en sy vrou van Wolseley naby Ceres in die Wes-Kaap is vandeesweek deur ŉ groep mans, wat hulself as polisiebeamptes voorgedoen het, aangehou en beroof. Konst. Noloyiso Rwexana, provinsiale polisiewoordvoerder, het Vrydag aan Maroela Media gesê sewe onbekende verdagtes wat polisieuniforms aangehad het, het Woensdag omstreeks 18:00 toegang tot die plaas verkry. “Een van die beamptes het gemaak of hy is speurder is,” het Rwexana gesê. “Die verdagtes het met die boer begin praat.” Na wat Maroela Media verneem, het die boer se vrou in daardie stadium na hulle gestap, waarna ŉ verdagte glo op haar geskiet het. “ŉ Skoot het afgegaan maar niemand getref nie. Die boer, sy vrou en ŉ werknemer is vasgebind. Die verdagtes het aangedring op die kluis se sleutels en in die slagoffers se VW Polo met ŉ onbekende hoeveelheid kontant en vuurwapens van die toneel gevlug.” Volgens Rwexana was daar geen beserings tydens die voorval nie. Die polisie ondersoek ŉ saak van huisroof. Teen Vrydag was niemand nog in verband met die voorval in hegtenis geneem nie. Rwexana kon nie dadelik bevestig of soortgelyke aanvalle waarby kamma-polisiebeamptes betrokke was, voorheen in die omgewing aangemeld is nie. “Omstandighede rondom die voorval word ondersoek,” het sy gesê.